REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost i smanjenje siromaštva

17 Broj: 06-2/480-15

19. novembar 2015. godine

B e o g r a d

ZAPISNIK

30. SEDNICE ODBORAZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 19. NOVEMBRA 2015. GODINE

Sednica je počela u 09, 10 časova.

Sednicom je predsedavala Vesna Rakonjac, predsednica Odbora.

Sednici su prisustvovali članovi Odbora: Milanka Jevtović Vukojičić, Aleksandra Maletić, Aleksandar Peranović, Ljiljana Beronja, Mirjana Dragaš, Milena Ćorilić, Miodrag Linta, kao i zamenici članova Elvira Kovač (Ana Marija Viček), Bratimir Vasiljević (Jelena Mijatović).

Sednici nisu prisustvovali članovi Odbora: Slobodan Gvozdenović, Mujo Muković, Aleksandar Pajović, Aleksandra Jerkov, Blagoje Bradić, Muamer Bačevac i Šaip Kamberi, kao ni njihovi zamenici.

Na predlog predsednice Odbora, usvojen je sledeći

D n e v n i r e d:

1. Dogovor u vezi sa aktivnostima Odbora do kraja godine i
2. Razno.

Pre prelaska na razmatranje utvrđenog dnevnog reda, bez primedbi je usvojen zapisnik 29. sednice Odbora, održane 12.  i 17. novembra 2015. godine.

Prva tačka dnevnog reda – **Dogovor u vezi sa aktivnostima Odbora do kraja godine**

Predsednica je istakla da će aktivnost Odbora do kraja godine biti vrlo intenzivna, uključujući i održavanje tematskih sednica i javnih slušanja.

Za 3. decembar je planirano održavanje zajedničke sednice s Odborom za ljudska i manjinska prava i ravnopravnost polova, povodom obeležavanja Međunarodnog dana osoba sa invaliditetom. Jedna od tema koje će ovom prilikom biti pokrenute, jeste i uključivanje lica sa invaliditetom u politički život.

Predsednica je predložila održavanje javnog slušanja za 10. decembar, sa početkom u 13, 00 časova, na temu „Zaštita dece u Srbiji – od zakona do sprovođenja“, a u vezi sa socijalnim davanjima za decu i podrškom porodicama sa više dece. Tom prilikom bi Mreža organizacija za decu Srbije, prezentovala svoje viđenje ove oblasti i toga šta je potrebno uraditi na poboljšanju položaja ovakvih porodica.

Predsednici se obratio i Forum mladih s invaliditetom, sa molbom da članovima Odbora prezentuju rezultate svog istraživanja, u okviru projekta koji se završava 7. decembra, pa bi bilo dobro da tematska sednica Odbora bude održana pre tog datuma. Istraživanje se odnosi na smeštaj u ustanove odraslih i starih lica sa invaliditetom, čiji deo čine preporuke – društvene mogućnosti za kvalitetan život osoba s invaliditetom u zajednici i podrška u zapošljavanju mladih s inavliditetom.

Takođe, Odboru su se obratila i udruženja hranitelja, sa molbom da do kraja godine bude održana tematska sednica na kojoj bi predstavnici ovih udruženja iz cele Srbije, izneli probleme u ovoj oblasti.

U diskusiji su učestvovale: Ljiljana Beronja, Elvira Kovač, Mirjana Dragaš, Vesna Rakonjac i Milanka Jevtović Vukojičić.

Ljiljana Beronja je skrenula pažnju na to da se predviđene aktivnosti Odbora donekle poklapaju sa obavezama pojedinih članova Odbora, koje oni u svojstvu narodnih poslanika imaju u svojim jedinicama lokalnih samouprava, a u vezi sa predstojećim izborima.

Elvira Kovač se složila se prethodno iznetim i rekla da je kraj godine pun različitih aktivnosti u kojima narodni poslanici imaju obavezu da učestvuju. Osim toga, podsetila je da Odbor za prava deteta ima posebnu radnu grupu, čiji je zadatak da prati izradu Nacrta zakona o izmenama i dopunama Zakona o finansijskoj podršci porodici sa decom, pa bi bilo dobro da članovi ove radne grupe budu obavešteni o održavanju javnog slušanja na temu zaštite dece.

Predsednica je ovim povodom rekla da će članovima pomenute radne grupe, kao narodnim poslanicima, svakako biti upućen poziv na javno slušanje za 10. decembar.

Mirjana Dragaš je za početak naredne godine predložila održavanje dve temaske sednice. Prva bi se odnosila na Zakon o radu i u okviru toga – položaj radnika u preduzećima koja na čelu imaju strane poslodavce. Druga sednica bi se odnosila na temu koja jeste složena, ali je i važna, a u pitanju je natalitet u Srbiji.

Predsednica je odgovorila da bi pokretanje druge teme podrazumevalo saradnju s Odborom za zdravlje i porodicu. Ovim povodom je podsetila i na problem nestalih beba, što je takođe važna tema.

Milanka Jevtović Vukojičić je podržala održavanje planiranih tematskih sednica i javnog slušanja, s obzirom na njihov značaj. Takođe je istakla važnost povezivanja s ostalim skupštinskim odborima koji se bave pitanjima od značaja za naš odbor. Pohvalila je i to što će Obdor održati sednicu na inicijativu udruženja hranitelja, s obzirom na to koliko je posao hranitelja odgovoran, pa je dobro što će članovi Obdora imati priliku da od samih hranitelja čuju koji su njihovi problemi i poteškoće, kao i predlozi za unapređnje ove oblasti.

Odbor je jednoglasno (10 glasova za) doneo odluku o održavanju javnog slušanja na temu „Zaštita dece u Srbiji – od zakona do sprovođenja“, koje će biti održano 10. decembra.

Sednica je završena u 09, 45 časova.

SEKRETAR PREDSEDNIK

Žužana Sič Levi dr Vesna Rakonjac